PAP ลดเป้ารายได้ปีนี้เหลือต่ำกว่าปีก่อน แต่คาดทั้งปีมีกำไรแม้ H1 ขาดทุน
PAP ลดเป้ารายได้ปีนี้เหลือต่ำกว่าปีก่อน แต่คาดทั้งปีมีกำไรแม้ H1 ขาดทุน
2 ก.ย. 2558

นางสาวธิติมา วัฒนศักดากุล กรรมการและประธานเจ้าหน้าที่ปฎิบัติการ บริษัท แปซิฟิกไพพ์ จำกัด (มหาชน) หรือ PAP เปิดเผยว่า บริษัทปรับลดเป้าหมายรายได้ปีนี้เหลือต่ำกว่า 7,019.95 ล้านบาทในปีก่อน จากเดิมที่คาดว่าจะเติบโตราว 10-15% เป็นไปตามปริมาณขายเหล็กที่คาดว่าจะลดลง เนื่องจากความต้องการบริโภคเหล็กทั่วโลกได้รับผลกระทบจากภาวะเศรษฐกิจที่ชะลอตัว
อย่างไรก็ตาม บริษัทยังคาดว่าทั้งปีนี้จะทำกำไรสุทธิได้ แม้ครึ่งปีแรกจะมีผลขาดทุนสุทธิ 48.19 ล้านบาท หากราคาเหล็กในช่วงครึ่งปีหลังไม่ลดลงไปอีกไม่ถึง 10% จากปัจจุบันราคาอยู่ที่ 16 บาท/กิโลกรัม เมื่อเทียบกับช่วงเดียวกันของปีก่อนราคาเหล็กอยู่ที่ 22.50 บาท/กิโลกรัม ขณะที่บริษัทสามารถบริหารจัดระบบสินค้าคงคลังได้ดีขึ้นด้วย
นางสาวธิติมา คาดว่าปริมาณขายเหล็กปีนี้ลดลง 10% มาอยู่ที่ 2.9 แสนตัน จากดิมที่น่าจะอยู่ที่ 3.2 แสนตัน เป็นผลจากความต้องการบริโภคเหล็กทั่วโลกลดลง รับผลกระทบจากเศรษฐกิจที่ชะลอตัว ซึ่งจะเห็นได้ว่าจีน ซึ่งเป็นผู้บริโภคเหล็กที่ใหญ่ที่สุดในโลก มีสัดส่วนการบริโภคราว 50% มีการบริโภคลดลง 1% คิดเป็นจำนวน 4 ล้านตัน
ขณะที่บริษัทได้ปรับลดสัดส่วนการส่งออกในประเทศออสเตรเลียลงเหลือ 3-5% ตามความต้องการใช้ที่ลดลง และความผันผวนของค่าเงิน อย่างไรก็ตามบริษัทจะกลับมาเน้นทำยอดขายในประเทศทดแทน โดยเฉพาะในต่างจังหวัดที่มีความต้องการมากขึ้น ซึ่งสัดส่วนยอดขายจากต่างจังหวัดขยับเพิ่มขึ้นเป็น 35-40% จากเดิมไม่ถึง 20%
นอกจากนี้มองว่าการกระตุ้นเศรษฐกิจของภาครัฐ ในครึ่งปีหลังนี้น่าจะส่งผลดีต่อความต้องการใช้เหล็ก จากความเชื่อมั่นของนักลงทุนมีมากขึ้น ก็จะทำให้ปริมาณขายเหล็กสามารถเติบโตไปได้